b"\n_START_ARTICLE_\nCasa de la Vila de Forti\xc3\xa0\n_START_SECTION_\nDescripci\xc3\xb3\n_START_PARAGRAPH_\nL'edifici \xc3\xa9s obra de l'arquitecte figuerenc Claudi D\xc3\xadaz P\xc3\xa9rez, que exercia d'arquitecte municipal. De planta rectangular amb dues plantes, segueix una est\xc3\xa8tica senzilla t\xc3\xadpica dels edificis p\xc3\xbablics constru\xc3\xafts durant la dictadura franquista. En destaca la seva entrada porxada amb pedra a la part inferior, a la qual s'hi accedeix per unes escales; aix\xc3\xad com a trav\xc3\xa9s d'una rampa lateral. A la planta baixa hi ha els serveis administratius i a la planta superior l'arxiu i la Sala de Plens. Anteriorment en aquesta planta superior tamb\xc3\xa9 hi havia hagut el dispensari, fins que es va construir el Dispensari Municipal el 1994 a pocs metres de l'Ajuntament.\n_START_SECTION_\nHist\xc3\xb2ria\n_START_PARAGRAPH_\nEls terrenys per a la casa consistorial van ser donats pel ve\xc3\xad Josep Batlle Rovirola i la construcci\xc3\xb3, a c\xc3\xa0rrec del fortianenc Alfons Iter, va ser finan\xc3\xa7ada amb fons p\xc3\xbablics i una aportaci\xc3\xb3 de 10.000 pessetes de Carles Casades de C\xc3\xb2dol. L'edifici va ser inaugurat per la festivitat fortianenca dedicada a Santa Quit\xc3\xa8ria de l'any 1953 amb la pres\xc3\xa8ncia del governador civil de Girona."